J, T«(u7plaćciu'u gotovu 


CIJENA 3 DIN 



GOD. 19^9 


25 . SVIBNJA 


BROJ *0 


OBIT6L1 



OBITELJ 

ILUSTROVANI ČASOPIS ZA HRVATSKU PORODICU 

GODINA XI. U ZAGREBU 2S. SVIBNJA i 9 3 9 . BROJ 20 


Bježi kao Šijak od malte 

fe knjige „Šljaci' 


Vrijeme je nekako predbožićno. Snijeg je za- 
pao do koljena. Sad više ne putuju Šijaci, pa 
ni Golobrci. Sad je nastao odmor u naravi: cvi- 
jeće usnulo, rašće zadrijemalo, čitava priroda 
zaspala — pa i Šijak! Ako kadšto u šumu u drva 
izađe, to mu je sav posao. Tako je sve do pro- 
ljeća. 

U tom zimskom vremenu nije 
se u Golom brdu dogodilo ništa 
osobita, što bi vrijedno bilo na- 
pomenuti, osim da je često puta 
Jelica uzdisala za Milkom, a Mil- 
ko za Jelicom. Prijatelj je Jozo 
htio doduše isprositi još zimus 
Jelicu za svoga Milka, ali Bara 
reče, da nije sila, da treba još 
više rubina i tkanja Jelici prire- 
diti, pa kad je već zakasnila 
svadba do ove sv. Kate, to će se 
moći odgodit i do slijedeće sv. 

Kate! Kao u svem, tako se i 
ovdje Šijak drži onih filozof i- 
čnih al ujedno i flegmatičnih na- 
rodnih poslovica: »Hitar odviše, 
sreću preskače« — »Dvaput mje- 
ri, treći kroj« — »Ako i kasno, 
bit će časno« itd. 

Već je nastupilo proljeće. 

Traci sunčani sve jače i jače gri- 
ju. Gora lista, cvijeće cvate, še- 
ve cvrkutaju, pčele po cvijeću optrkivaju, i sva 
se priroda od sna prenula i svi stvorovi oži- 
vjeli — pa i Šijak! Sad se prave kapci, ćupovi 
i pokljuke. Još nekoliko dana, pa će biti Fili- 
plje — veliki vašar u Đakovu. Tu valja koju 
krajcaru ugrabiti. Čitavo selo u poslu — lon- 
čarskom. Osobito radi neumorno djed Mišo, 
prvi »majstor« u Golom brdu! Hajdemo u nje- 
govu kuću. 

U sobi za stanom sjedi Bara i prebaciva ču- 
nak sad na lijevo, sad na desno. Do nje sjedi Je- 
lica i veze. U zapećku Grga teše skale, usred so- 
be na niskom tronošku stolcu sjedi djed Mišo, 
a pred njim se vrti veliki lončarski kolut. Na de- 
snoj mu ruci kraj kalupa stoji velika drvena 
zdjela s vodom napunjena, zatim dvije kožice, 
kojima se ilovača gladi, rovacka ili špriklja, t. j. 


fi a pisao ViUm Korajac 

trouglasta daščica, kojom gotove ćupove ili po- 
kljuke s koluta snimaju. Na lijevoj mu strani 
stoji čitava rujaga od zbijene ilovače. Djed je 
u poslu: desnom nogom vrti kolut, a u lijevoj 
drži kožicu i uglađiva njom pokljuku, pa samo 
kadšto kljucne desnim palcem u lulicu, da mu 
se pepeo slegne i duhan t. j. »klompir« bolje 
gori. Evo ga već na domaku i 
posljednja je pokljuka zgotov- 
ljena. Sad je djed bez brige! 
Imade svega skupa tri kapka, 
pet ćupova i dvadeset i četir po- 
kljuke — to nije šala! Dakle 
prekosutra će »majstori« u Đa- 
kovo, dakako djed Mišo, prija- 
telj Jozo i kum Marko u za- 
jednici. 

Upravo je djed Mišo žicom 
snimio posljednju pokljuku, od- 
ložio ju nadesno, a onda oba- 
dvije noge prebacio izvan kolu- 
ta prama stanu, gdje Bara sjedi. 

»Babo! Je li ti znadeš, da ću 
ja s Jozom i s Markom preko- 
sutra na put?« 

»Pa što je to mene briga?« 
»Mi ćemo u Đakovo.« 

»Ma u Kudiljevo, ne tarem si 
za to glave!« 

»Ali to nije dosta. Jesi' li ti, 
babo, danas luda?« 

»Da, mlada, pa luda.« 

»Jesi li ti pri sebi, Boga ti?« 

»Bogati čohu nose, a ja blato gazim.« 

Videći djed Mišo, da je baba danas na lijevu 
nogu ustala, poplašen uzme drugim, blažim 
glasom: 

»Draga Baro! Mi ćemo. na vašar, pa valjad 
ću ja i tebi što s vašara donesti. Nego znaš, 
kad se ide na dalek put, onda treba, znaš, pa- 
pule i koji sirac, a bome i malo suha mesa, ona- 
ko koje rebarce, je li draga Baro?« 

»Dobro, pa ja ću i pogaču ispeći.« 

»Ha, tako valja! Ti si ipak dobra i poštena.« 

»Takva mi je i mati bila. Ali nemoj zaboravit 
na vašaru kupiti plave vune.« 

»Bit će.« 



VILIM KORAJAC 

hrvatski humoristički pisac, koji se rodio 
ravno prije sto godina 27. svibnja 1839. 

»I crvene.« 

»Ne će faliti.« 

»I jedne opanke!« 

»Sve će biti.« 

Ovakve su sve babe u Šijačkoj: lukave i mu- 
dre kao lisice, te kad hoće da od muževa što 
izmame, onda najprije prouče narav njihovu. 
Ako je muž škrt, oštre i goropadne ćudi, onda 
počmu najprije nježnim i umilnim glasom, i ako 
to ne pomogne, završe vikom, kavgom, psovkom 
i kletvom. Ako li je muž kakav benasti dobričina, 
kao naš djed Mišo, onda najprije počnu oštrom 
i osobitom riječi, dok se starac ne uplaši, a onda 
okrenu blagim glasom, pa izmame, što ih volja. 
Ja bih se usudio ustvrditi, da su u Šijačkoj po- 
preko sve žene pametnije od svojih muževa, jer 
i ondje, gdje muževi od škrtosti ili sebičnosti ni 
krajcare ženama ne daju, obično su žene boga- 
tije od muževa. Dakako da se mnoge žene kad- 
što i rđavim sredstvom, na pr. krađom služe, 
no i tomu su opet ludi muževi krivi, koji brineći 
se samo za svoj želudac ne kupuju ženam, što 
je nužno i potrebno. Ele žene ih ipak nadmudre. 
Ali pustimo žene Šijakinje pa sve vratimo na 
Šijake. 

Djed Mišo i prijatelj Jozo i kum Marko s po- 
kljukami na putu u Đakovo. Već su na posljed- 
njoj postaji do Đakova u Vrpolju t .j. pred Vrpo- 
ljem; jer Šijak ne će nikad u selu konje hraniti, 
nego ili pred selom, ili za selom. Dapače i kad 
gdje prenoćiva, on najvoli blizu sela, ali u selu 
ne će nipošto! Da ga tko upita, zašto on to čini, 
ja mislim, da ni on sam ne bi kazati znao! Da- 
kle pred Vrpoljem jedno pedeset koračaja od 
prve kuće hrane konje naši putnici pokljukari! 
Kum Marko grcnuo njekoliko puta iz rakijske 
tikvice, a onda s bičalom otišao šetajuć se u Vr- 
polje, da razglede selo, koje je već sto puta 
vidio! jer i to je Šijakov običaj, kad mu je vri- 
jeme dugo; a djed Mišo i prijatelj Jozo ostali 
kraj kola; prostrli pokrovac, posadili u sredinu 
tikvu i čuturu pa se izvalili u blaženoj flegmi 
na trbuške, jer je i to šijački običaj, pa zasnovali 
ovaj prevažni kombinatorno-vele-umni razgovor: 

»Čuješ, djede Mišo! Ništa me toliko ne srdi, 
koliko ova prokleta malta med Vrpoljem i Đa- 
kovom!« (Valja znati, da je Šijaku malta ono 
isto, što đavlu sveta voda ili krst, otkuda i po- 
stade u Đakovštini poslovica: bieži kao Šijak od 
Malte!) 

»Tu je maltu sam đavo izmislio. Sad od konja 
plati dva krajcara, kada tamo ideš, onda plati 
opet, kad se natrag vraćaš, a može se dogoditi, 
da ,robu’ ne prodaš, već ju svu neprodanu opet 
kući voziš. Ali za to maltar ne pita, nego veli: 
plati!« 

»Pa znaš, još bi dobro bilo, da nije tereta, da 
su prazna kola, hm — ja bih opuknuo moga 
pajka i kulaša, da bi kao zvrk projurio kroz 
onu žutocrnu đermu! E, ali ovako s teretom što 
ćeš? Ništa, već plati pa šuti!« 

»Istina je. Alaj da mi je znati, tko je prvi mal- 
tu izmislio?« 

»To ti je sigurno Francuz bio. Kažu, da je i 
on žicu, što pisma nosi, ne znam, kako ju zovu 


— telegraf — tereglam — kako li je — kažu, 
da je i to Francuz izmislio, a u zao čas po nas! 
Jer vjeruj ti meni, moj Mišo, ne će proći ni dvije 
godine dana, pa ćemo mi i od te žice porez pla- 
ćati!« 

»A, to može biti.« 

»Ne može, nego to će sigurno biti. Nego znaš, 
djede, meni je nešto palo na pamet.« 

»Što?« 

»Hajde, da mi obiđemo tu maltu. Ja sam čuo 
pripovijedati, da tu odmah negdje povrh Vrpolja 
nalijevo imade put kroz njive u livade, onda 
izađeš tamo negdje na Dragutinski drum, pa 
uokolo na Gašince dođeš u Đakovo.« 

»E, to bi dobro bilo, samo da znamo za put.« 

»Ne boj se! Val jad nismo djeca, ne možemo 
zaći.« 

»E pa dobro. Ali ako zađemo?« 

»Ja ću biti kriv!« 

»Dobro.« 

I tako utanače, da će piškorevačkoga maltara 
prevariti. 

Đakovčani pripovijedaju, da je to živa istina, 
kako Šijaci obilaze maltu, gdjegod mogu, pa 
makar morali tri ili četir ure, makar i pol dana 
izgubiti, oni za to ništa ne mare, jer kao u svem, 
tako i u tom Šijak ne računa na to, da obilazeći 
uokolo puno vremena gubi. On si misli: vrijeme 
ne košta ništa, a malta košta ipak četir kraj- 
cara! Ele i naši putnici što smisliše, to i učiniše. 
Kad su konje namirili i sebe okrijepili, onda po- 
đu dalje i povrh Vrpolja skrenu nalijevo. Tud 
moradoše najprije prevaliti velik komad ugarite 
njive, ali kako je na takvim njivama obično ve- 
lika truskavica — porazbijaju gotovo sve poklju- 
ke! No na to nisu računali, i koji bi se Šijak to- 
mu nadati mogao?! Doduše djed je Mišo čitavim 
putem mrmljao i u sebi mislio: ako samo makar 
jednu pokljuku na toj truskavici razlupam, pla- 
tit će mi štetu Joza, koji me na to nagovorio.« 

I zbilja, kad su u njeke njekavice oko kere u 
Đakovo došli i pronašli, da su gotovo sve po- 
kljuke polupali, posvadiše se i počupaše se me- 
đu sobom tako, da prije najbolji prijatelji po- 
stadoše sada krvni dušmani. Nije ni čudo. Dobro 
veli narodna poslovica: braća ko braća, a toboci 
ko krvnici. 

Sada više nema ni divana o tom, da bi djed 
Mišo htjeo dati svoju Jelicu za Jozinoga Milka. 
Sad je sav vez prijateljstva med kućom Kubur- 
đićevom i Bogovićevom kao rasparaklisan to- 
čak: raspao se i kao očijano perje u vjetar od- 
lepunuo! A tko će tu najviše patiti? Kukavna 
Jelica i ubogi Milko — na vas se uvijek kola 
slome! 


VILIM KORAJAC rodio se u Kaptolu kod Požege god. 
1839., a umro kao župnik u Zemunu god. 1899., te se ove 
godine navršava 100-godišnjica njegova rođenja i 40-god. 
smrti. Uz Janka Jurkovića ide među najbolje hrvatske 
humoriste te je osim »Šijaka« napisao knjige »Lov na 
sjedećke«, »Auvergnanski senatori« (Auvergne = Pože- 
ga), feljtone »Razgovori među četiri zida« i putopisnu 
pripovijetku »Triput teže od najtežega«. 

Hrvatske žene 


Žena pjesnika 

Među hrvatskim ženama, 
kojima je Providnost namije- 
nila u životu istaknutije mje- 
sto, jesu u prvom redu žene 
hrvatskih pjesnika i književ- 
nika. Njima je povjerena mi- 
sija, od koje idealni je ne 
možeš zamisliti: biti životna 
drugarica onom, koji ima 
svom narodu da otkriva div- 
ne pjesničke vidike i koji je 
po svom srcu i duši najbliži 
narodnoj duši. Ako takva že- 
na shvati pravu svoju životnu 
zadaću uz takva muža, tada 
ona postaje i drugarica u pje- 
sničkom stvaranju svog mu- 
ža bdijući nad njegovim ta- 
lentom i davajući elana nje- 
govu stvaralačkom radu. Ta- 
kva žena potencira pjesnikovu 
stvaralačku snagu i stojeći iza 
pjesnika u pozadini ostaje ti- 
ha, često nepoznata i nepri- 
znata pomagačica kod ostva- 
renja onoga, što pjesnik svom 
. narodu daje. Takva jedna idealna hrvatska že- 
na preselila se ovih dana u vječnost: to je udo- 
vica pjesnika Huge Badalića, kojega je preži- 
vjela za gotovo puna četiri decenija. 

Hugo Badalić (rođen 8. rujna 1851., umro 4. 
svibnja 1900.) jedan je od najistaknutijih hrvat- 
skih pjesnika, koji se okupiše oko Šenoe i nje- 
gova »Vijenca« te kojih ime dolazi u hrvatskom 
pjesništvu neposredno iza Šenoe. Bio je lirik, 
koji je krasnim stihovima opjevao ljubav pre- 
ma domovini, prema majci i prema izabranoj 
ljubi. Zajc je jednu od najveličanstvenijih svo- 
jih budnica »Himnu Zvonimira« skladao na pje- 


Huge Badalića 

Napisao Dr Josip Andrić 

srnu Huge Badalića. Hatze je 
svojom glazbom zaodjeo Ba- 
dalićevu pjesmu »Majka«, 
najklasičniji biser hrvatske 
poezije o majci. Isto tako su 
glazbenici u Badalićevim pje- 
smama o ljubi nalazili poti- 
caje za ljubavno glazbeno 
stvaranje (Vjekoslav Ružić 
»Prvi cjelov«). A Zajčeva 
»Pjesme slast« je himna pje- 
smi na Badalićeve riječi. I ta- 
ko bismo mogli dugo nabra- 
jati. A ne smije biti zaborav- 
ljeno, da je i najboljoj Zaj- 
čevoj operi »Zrinjski«, dakle 
najpopularnijoj dosadašnjoj 
hrvatskoj operi uopće, libre- 
to ispjevao Badalić. To su ne- 
ki primjeri, gdje se njegovo 
pjesništvo združilo s glaz- 
bom. A koliko je ostalo Bada- 
lićevo pjesničko blago! 

Tom eto hrvatskom pjesni- 
ku postala je g. 1879. žena 
Jelka Štauduar iz obitelji, 
koja se istakla u doba hrvatskog preporoda. 
Postala je vjerna žena pjesnikova i dobra 
majka svojih sinova, od kojih se osobito ista- 
kao Ivo Badalić kao jedan od prvaka umjet- 
nika hrvatske dramske umjetnosti otišavši na- 
žalost prije svoje majke prerano u grob, a dru- 
gi joj sin Viktor Badalić pošao je stopama oče- 
vim na polju književnosti. Doživjevši preko 81 
godinu života (rodila se 12. kolovoza 1858.) po- 
četkom ovog mjeseca preminula je ta plemenita 
žena, kojoj neka, uz spomen na njena muža, 
bude sačuvan jednak spomen među hrvatskim 
ženama i majkama! 



JELKA BADALIĆ 
Rođena 12. kolovoza 181:8., umrla 
4. svibnja 1939. 


Majka 


Spjevao Hugo Badalić 


Ja ne znam, što je majka mila, 
Ni majčin što je srca plam; 

Ja ne znam, što je sve mi bila, 
Td da je bila, jedva znam. 

Ko san mi lebdi slika pusta, 

Kad zadnji put me k sebi zva, 
Kad zadnji cjelov s milih usta 
l blagoslov mi zadnji da. 


A1 svuda bjesni smrti sjena, 
Od dragih drage dijeli nas, 

I samo slatka uspomena 
Sačuvat nam je kadra glas. 
Oj uspomeno, kivna meni, 

O majci što mi znadeš reć? 
Ti šutiš — jao! Bar spomeni, 
Što davno mene boli već: 


A ja sam plako, Bože sveti, 

I propi ako sam cijelu noć: 

»O majko slatka, nemoj mrijeti, 
Ti ne smiješ, ne ćeš od nas poći« 
O ludo li sam bio čedo! 

Zar mari smrt za srca jad? 
Drugačije sam svijet taj gledo, 
Neg što ga bolan gledam sad. 


Ja ne znam, što je majka mila, 
Ni majčin što je srca plam, 

Ja ne znam, što je sve mi bila, 
Ta da je bila, jedva znam. 

Pa ipak srce moje sluša 
Utješljiv neki s neba jek: 

U tebi živi majke duša 
I živjeti će s tobom vijek. 

Izvorni roman „Obitelji 


VJEČNA ZARUČNICA 


NAPISALA JAGODA TRUHELKA 


Andrija postavi sliku nad jorgan do nogu 
Marici i rekne polako i ko malo u neprilici, da 
je tu sliku uzeo još ljetos u Aljmašu, i da su 
mu rekli, da je to slika Srca Isusova i tko se 
pomoli Isusovu Srcu, da će mu se sigurno ispu- 
niti molba i bolesnik ozdraviti. A on je tu sliku 
sada donio Marici za uspomenu na Gospu Alj- 
mašku i sa željom, da joj vrati zdravlje. 

Da ste vidjeli Lulićke! Od iznenađenja i ra- 
dosti ne zna šta bi kazala. Smije se i plače i 
stane se krstiti i dozivati dragoga Isusa. On će, 
— a tko će ako ne će On? — dati, da Marica 
ozdravi, ozdravi i poživi. A takova prijatelja, 
kao što je Andrija, nema više na čitavom svi- 
jetu. 

»Jesi 1 vidjela, Marice, ljepote, svete ljepote, 
a i dobrote našeg Andrije. Od sada molit ćemo 
se marljivo Svetome Srcu i dat će, dat će za 
što ga budemo molili. Ali čime ćemo Tebi za- 
hvaliti, dragi Andrija, kako se odužiti za ovakov 
divni dar? Ta ovakove slike nema ni u kojoj 
pa ni gospodskoj kući. I što je lijep, o Isuse 
slatki!« 

I stane brisati suze i ljubiti sliku i namakne 
je i Marici, neka je i ona poljubi, jer slika je 
blagoslovena, rekao je Andrija, u crkvi Aljma- 
škoj. A sad treba da se namjesti na najzgod- 
nijem mjestu. Marica pokaže rukom na stije- 
nu između oba kreveta, taman više sanduka. 
Tu će je moći vidjeti iz kreveta i ona i mati. 

Odmah se Andrija dao na posao. Zakucao 
čavao i objesio sliku. Divno! Čitava se soba ra- 
zasjala od krvavo crvena plašta, od plamena 
srca i svetačkog lica, puna božanske dobrote i 
blagosti. 

A razasjao se i Andrija, sasvim bez svoje vo- 
lje, kad mu je Marica stisla ruku, oh tako sla- 
bim stiskom, da je to više sebi zamišljao, nego 
što je osjetio. A kad je vidio njezin pogled, 
koji je uperila u sliku, u njegovu se srcu nešto 
prelilo tako neobično i bolno i slatko, da se 
čisto prepao i odmah tražio po sobi, gdje bi sio. 


Osobito pazite što bolesnik pije! 

Ako Vam je ikako moguće, dajte mu za 
zdravlje i užitak čim češće najbolju pri- 
rodnu mineralnu vodu 

ONU SA CRVENIM SRCIMA. 

Ako sami bolujete ili se ne osjećate dobro, tražite kar- 
tom besplatni kupališni prospekt, u kojem imate i mno- 
ge korisne upute o zdravlju, smrtnosti, debljim, nor- 
nalnom porođaju i trudnoći, odnosu visine i težine te 
kalendar do 1980. godine! 

Uprava Radenskog ljekovitoga kupališta 
Slatina Radenci 
(kod Maribora) 


(Nastavak) 

U to je bila izišla i Lulićka, a šta će, jadna, kad 
mora raditi, a on će oprostiti; čim pokvasi ru- 
blje, eto je natrag. Međutim zabavljat će ga 
Marica. 

Ah, da, Marica! Ona je, činilo se, jedva i do- 
čekala, da je malo izišla. Odmah prizove An- 
driju bliže k sebi i progovori mu tihim, tako ti- 
him glasom, da je morao vrlo pažljiv biti, kako 
bi je razumio. 

Govorila mu je, kako joj je bio oduvijek kao 
brat, kao rođeni brat i ona se ni u koga ne može 
tako pouzdati kao u njega. I on joj ne će 
uskratiti molbu njenu, jer nema nikoga, kome 
da je povjeri. 

Da, on će sve učiniti, što bude mogao. Neka 
bude samo mirna i neka kaže, šta da radi. 

Nato mu ona rekne, neka izvuče drugu ladi- 
cu iz ormara, tamo ima zelena kutija, u njoj 
sasvim odozdola leži pismo. To pismo neka pro- 
čita, ali tako, da mati ne zna, i kad pročita do 
kraja, otkini onaj komad ispod Ivina imena i 
do zgode spali. Ona materi nije čitala čitavi 
list do kraja. Jer teško njoj, da mati sazna, što 
tamo na kraju još piše. Ne bi joj dala ni u 
miru umrijeti. I zato treba da se taj komad ot- 
kine i spali. 

To će Andrija učiniti. 

»Budi bez brige,« reče, »sve će biti kako ti že- - • 
liš.« I nato odreže onaj komad i ne čitajući ga 
metne u džep prsluka, a onda uzme da čita pismo. 
Nije tu samo ništa, što nije već bio čuo od Lu- 
lićke. Po tom opet sve spremi kako je bilo. 
Ali ipak još jednom izvadi onu ceduljicu iz 
prsluka pa počne da čita sve misleći, što bi mo- 
glo biti? Kadli primijeti na Maričinu licu, kao 
da ga poziva, neka samo čita. 

Prinese listić bliže očima, jer je bilo sitnije 
pisano nego ono prvo, i počne da čita. Tu Ivo 
kao uzgredice još javlja, kako mu se prijatelj 
Mirko oženio bogatom gospođicom iz Senja pa 
se uzoholio, da se jedva s njim, Ivom, razgova- 
ra, kad se gdjegod slučajno sretnu. 

Kad je Andrija svršio, u prvi mah ništa nije 
razumio. No onda pogleda u Maricu i primije- 
tivši na njenom licu izraz takove boli i muke, 
kakove još nije vidio na živom čeljadetu, da mu 
se učinila taman kao lik Majke od sedam žalo- 
sti, što je visio na zidu više kreveta, — počeo 
je da razumijeva i napuni mu se nenadano du- 
ša osjećajem, kakova još nije u sebi oćutio. 
Kratku radost zbog vijesti o ženidbi toga Mir- 
ka ubrzo zamijene druga čuvstva; s jedne stra- 
ne želja, da toga Mirka Bog ubije, s druge isto 
tako vruća, da Bog oslobodi Maricu njene ža- 
losti i tuge, a s treće, da njemu Bog dade, kako 
bi mogao pomoći sirotici, svojoj drugi iz dje- 
tinjstva, koja mu se smilila tako snažno i to- 

pio, kao možda jedino u onim djetinjim dani- 
ma, kada se zbog nje tukao s njezinim uvredi- 
teljima. 

Bez riječi sklone pomno ceduljicu ponovo u 
džep i onda pristupivši bliže krevetu rekne mir- 
no i duboko ozbiljno: 

»Učinit ću, kako si rekla. I ne brini, dok sam 
ja živ, nitko te ne smije više uvrijediti.« 

VIII. 

Za Andriju su sada osvanuli čudni dani, dani 
nekog neobičnog zanosa pa čak i ponosa, makar 
njemu samome i nesvijesna. Preko noći život mu 
krenuo novim pravcem, dobio nov sadržaj i svr- 
hu. Diglo ga iz malovaroške tromosti i posta- 
vilo kao na drugu zvijezdu, s koje se na ovaj 
svijet gledalo sasvim drugim očima, ili se zapra- 
vo nije nikako ni gledalo. 

Prvi je put osjetio, da je potrebit jednome 
čovjeku, jednoj drugoj duši, koja od njega oče- 
kuje olakšanje, utjehu i pomoć. Blagosiljao svo- 
ju ruku, rutavu i žuljavu desnicu, otkad mu je 
drugarica djetinjstva rekla, kako joj odmah od- 
lane u glavi, kad joj tu ruku položi na čelo, ka- 
ko joj godi, kad zna, da je on blizu nje i kako 
joj je drago, što je rastjerao blebetavo jato su- 
sjeda i znanica, što toliko dosađuju svojim vrač- 
kama, ljekovitim savjetima i saučesnom konsta- 
tacijom, da će sirotica ipak morati da umre, a 
ne će doživjeti, da je tko povede pred oltar (to 
se naravno samo šaputalo, ali bolesničke su uši 
tanka sluha!). Ali ako te riječi Andrija i nije čuo, 
on je ipak uzimao sve mjere, da među ostalim 
brani, koliko je mogao, svoju bolesnu drugari- 
cu, i od svih uzbudljivih razgovora i zato je do- 
lazio što je češće mogao, da je oblazi i podvori. 

Ta je nova, dobrovoljno preuzeta služba An- 
driju tako zaokupila i on svoje bolesničke poho- 
de u Podravinu uzimao tako ozbiljno u dužnost, 
kao što mnogo toga nije u životu, u kojemu se 
šarenim nizom izmjenjivala pustopašna moma- 
čka sloboda sa krutim, teško podnesenim i često 
prekršenim zaptom i silom. Ništa mu nije sada 
bilo ni predaleko ni preteško, ni samo nedrago, 
čim je bila u pitanju mala bijela bolesnica, da 
joj ugodi, pomogne ili kakogod odlane. I svaki 
polazak u Podravinu bio mu je draga dužnost, a 
što je bila i bolna, ta se bol sasvim utopila u mi- 
lini ove svoje nove zadaće. Kadgod se digao na 
te pohode, a bilo je to svaki dan barem jedan- 
put, a često i po dva puta, on bi se pred tim spre- 
mao kao — Bože prosti — samom nedjeljom u 
crkvu. Pomno, što je pomnije znao, dotjerao bi 
se s polja, umivao mirisavim sapunom i lice i 
ruke, kefao i češljao kosu, brijao makar i dva 
puta na dan, a odijelo mu nikada nije bilo ni do- 
sta isprašeno ni uredno. No ni to još nije bilo 
sve. Kako se redio izvana, tako se trsio, da se 
dotjera i iznutra. Nastojao je, da sabere u sebi 
sve samo dobre i prijatne misli, kojima će u raz- 
govoru razveseliti bolesnicu, lice je unaprijed 
namjestio, kako bi izlazilo što vedrije i nasmija- 
nije, da bi što uvjerljivije zvučilo, kad je nakon 
pozdrava pohvali, da danas već mnogo bolje iz- 


gleda, nego jučer i neka se samo još malo strpi, 
pa će naskoro sasvim ozdraviti. Koliko bi ga pri 
tom zgrabilo za srce, to ni sam ne bi znao kazati, 
kad se toj pobožnoj laži odazivao onaj slatki i 
tako bolni smiješak na patničkom licu, ili čak 
njen tiho izrečeni odgovor: 

»A vjeruješ li ti i sam u to, moj Andrija?« 

»Ako meni ne vjeruješ, eto ti doktora, neka ti 
kaže. Dovest ću ti ga sjutra.« 

»Šta doktora?« zgranula se Podravina. No Lu- 
lićka, čuvši da će trošak već Andrija namiriti, 
kako veli, od svoje napolice, samo što nije pu- 
kla, dok nije imala prilike, da se pohvali pred su- 
sjedama, kako Marici dolazi sam gradski liječ- 
nik i govori, dok duša u čovjeku kuca, ne valja 
gubiti nadu i osim toga pohvalio je i Andriju, 
kako se dobro razumije u bolničarenje. A to je 
bilo rečeno na račun onih jezičina, koje su se 
pitale, otkuda Andrija može da zna, kako se po- 
stupa s bolesnikom i još više, ko je ikada čuo, 
da muško dvori žensko? A baš se svijet danda- 
nas naopačio, klimale uz to zabrinute glave od 
čuda i zazora. 

Međutim umjela im je Lulićka da otkreše i na 
tu upadicu pričajući s vrućim glačalom u ruci za 
radnim stolom u kuhinji i s još većim zadovolj- 
stvom, kako je taj njihov vjerni prijatelj i kum 
sve to naučio u vojsci još za vrijeme rata. A to 
je bilo eto ovako i baš je zbog toga čak bio i 
karan i kažnjavan zatvorima i okovima i umalo 
da ga nijesu i strijeljali. Da! Ali on se nije dao! 
Kad su ga uoči rata s Italijom uzeli u vojsku i 
turili mu pušku u šake, pa sada pucaj u neprija- 
telja, a Andrija puca, brate, u zrak i on pozvan 
na red i odgovornost, kako to on, jedan od bo- 
ljih gađača na vježbama, odjednom zatajio? 
Onda on ne zna drugo da odgovara, nego to, da 
je jedno pucati u čovjeka od slame, a drugo ga- 
đati u živo meso, ta mogao bi ga i ubiti! Kako 
u vojničkih starješina nije bilo razumijevanja 
za tu Andrijinu doskočicu, bio bi zacijelo stra- 
dao na vješalima, da ga nije spasao doktor uzev- 
ši ga za dvorbu ranjenika u bolnicama, jer se 
prije već istakao, što je bez najmanjega straha 
ispod kiše puščanih metaka iznosio ranjene dru- 
gove, ne mareći, da bi i sam mogao biti pogo- 
đen. I tu je on bio na svome pravome mjestu, 
pa je čak dobio i medalju za svoju požrtvovnost. 
Tako je eto i naučio, kako se njeguju bolesnici 
i kako se s njima postupa. 

Tu sada nije bilo daljeg pogovora, pa je An- 
drija u napredak bez većih smetnja mogao da 
vrši svoju novu službu, koja ga je naskoro svega 
ispunjavala. Čisto je zazorno izreći, gdje je po 
srijedi na smrt bolesno čeljade, da ga je ispu- 
njavao još neokušan osjećaj zadovoljstva, pred 
kojim se svakim novim danom našao u novom 
skrušenom čudu, što je smio da zagleda u jednu 
ljudsku dušu, on i nitko drugi, u dušu bogatu, 
makar i jadom i čemerom, ali i najvećom srećom. 
Smio je ne samo da je dvori i razgovori, da još 
goni muhe i tare znoj sa čela, dodava lijekove i 
vodu da pije, nego i da je sluša, kad se u vrućici 
iznenada bez kontrole i susprezanja razgaljivalo 
srce djevojačko i iznosilo pred njegove uši, što 

ona zdrava i trijezna nikada ne bi izlanula pred 
živom dušom. 

I slušajući lomio se i sam, t o m i o svoj vla- 
stiti jad i pregarao, dok od isprvične boli ljubo- 
more i bijesa na dalekog nevjernika najposlije 
nije prestalo jedino duboko smilovanje i samilost 
sa patnicom i jedva njemu svijesni onaj osjećaj 
radosti, osjećaj dobar i predobar, makar i bo- 
lan i prebolan. 

Sluša tako kroz duge noćne sate šapat boles- 
nice, uzdrman i potresen u dno bića svoga, sluša 
sklopljenih ruku, kao da se Bogu moli. I samo 
ima jednu profanu misao i brigu, da ne bi još 
tko drugi čuo i sluhom obeščastio, što se tu to- 
čilo iz čistog vrela jednog uvrijeđenog djevo- 
jaštva. I jedini samoživi osjećaj pored onih do- 
brih i požrtvovnih živio je u njegovu srcu, to je 
bio zahvalan ponos, što mu je dao Bog — slava 
mu i hvala! — da može i smije da razumije i da 
u sebe prima i krije tu njenu povjerenu, najsve- 
tiju tajnu. 

On se tako uživio u tom efemernom svijetu 
tuđe duše, da je naskoro sve usvojio i pod svoje 
uzeo, što se god ticalo bolesne djevojke, njene 
boli i udes, njezine jade i nade. I što se god za 
onih dugih večeri dešavalo pokraj bolesničkog 
kreveta, bilo je isto toliko njegovo kao i njezi- 
no. Gotovo uvijek je znao, što joj je upravo 
trebalo, da se razgovara ili šuti, da niže očenaše 
na patricama, ili da joj protrese jastuk, porav- 
na pokrivač i opet kad je trebalo materine po- 
moći. Sve je on činio tako nježno i obazrivo, on 
postolar i ko neki vinogradar i poluseljak, da bi 
se mnogi mogao pitati, otkuda mu. 


ANKETA „OBITEL J l“ 

ODGAJANJE JE PRAVO ZVANJE ŽENE 
Br. 21. 

Kolikogod su digli ženu na pjedestal sadašnji- 
ce , da zajedno sa muškarcem surađuje na svim 
poljima života , žena je ipak ostala u prvom re- 
du samo odgajateljica — majka. Tu se ona i 
danas najugodnije osjeća i tu je njeno pravo, 
polje rada. Onaj mali tako dragi kutak doma, 
gdje svaka stvar odiše njenom dušom , tu ona 
kralju je divnom harmonijom — obitelji. Ženi- 
na je psiha za to stvorena. Sve žrtve , koje joj 
taj poziv donosi , ne osjeća kao teret , jer lju- 
bav svladava te na oko tako velike poteškoće. 

Baš zato, jer je ženu moderni komunistički i 
liberalni nazor o svijetu i životu istrgao iz nje- 
nog omiljelog boravišta — imamo danas toli- 
ko nesretnih i na ulicu izbačenih žena, koje ku- 
šaju sva moguća zvanja da imponiraju, da pred- 
njače svojom bistrinom uma, da se u javnosti 
takmiče s muškarcima, da nađu sreću , a ne zna- 
ju da im manjka onaj sklad sreće, koji se na- 
lazi u obitelji. Poznajem mnoge žene, koje su 
iz neke lude želje za superiornošću odbacile tu 
sreću i danas, kad su svi jesne sudbonosnosti 


Nije se pitala ni Lulićka, no je sve primala, 
kako je došlo; ona samovlasna i samovoljna žena 
na očigled požrtvovne njege kumandrije nije 
mu zamjerala, što je on odsada bio uz bolesnu 
joj jedinicu prije nje, matere i mirno primala tihe 
primjedbe kćerine: 

»Pustite, mati, to će već kumujo napraviti. Ne 
brinite.« 

Onda ona samo krene natrag u kuhinju k vječ- 
nom koritu, tarući keceljom oči, a da nije svi je- 
sna bila, boli li je ili je od tajne dragosti ili od 
nepopravljive želje: da je Bog ozdravi, da bi dao, 
da ova duša od čovjeka . . . 

Ali ne, ne; sama bi gonila puste misli. Grijeh 
bi bio samo i pomisliti na takova šta! Nikada 
više! Ako ju je pet puta zaručivala, ovaj put, to 
je nešto sasvim drugo, sasvim drugo. 

I teško babi, koja bi se usudila da se u tom 
pravcu izlane. 

Možda je bilo dobro, što je i pored bone ali 
zbrinute kćeri, u te dane bila zaokupljena izvan 
kuće i svojim umnoženim poslom prokušane pra- 
lje i pomagačice u kućnim poslovima kod svad- 
benih priprava u Štolcerovih, pa se i zato poko- 
ravala novome redu u svojemu domu. A kad bi 
nekad bivalo malo bolje Marici, tako da bi se 
čak i nasmijala i progovorila, onda se mati, opo- 
jena jednako nadom u povratak zdravlja kćerina 
kao i onom slatkom gospodskom rakijom, da 
razveseli bolesnicu, raspričala u sav jek o nevi- 
đenom još sjaju i bogatstvu djevojačkog ruha 
i odijela mlade zaručnice, o sjajnom nakitu, div- 
nim darovima i velikim pripravama za pir, 
(Nastavit će se.) 


svoga koraka, očajavaju te ogorčuju život sebi 
7 svojoj okolini. 

Često puta ne bih s ničim zamijenila svoju 
dragu sredinu i zadovoljstvo, koje osjećam me- 
đu svojim učenicima. Tu ja provodim najljepše 
časove moga života. Kad sam najneraspolože- 
nija i kad očaj ili onaj hladni pesimizam skuči 
polet, ja postajem vedra i zadovoljna u času 
kad pogledam one bezazlene oči svojih mali- 
šana, onu vedru djetinju sreću, ničim nepomu- 
ćenu, u kojoj je sama radost i veselje. Ja lju- 
bim tu dječju dušu! 

Koliko samo ljepote i nagrade daje uspjeh u 
radu. Oni imaju tako dobra i krotka srca, kad 
se s njima blago postupa. Tada osjetim, da moj 
poziv nije promašen i da sam barem nešto li- 
jepo i plemenito ulila u njihove duše. Kako se 
samo slatko nasmijemo — cijeli razred groho- 
tom ozvanja, kad se čuje kakav komični odgo- 
vor: Meni zbilja nije nimalo dosadno u mom 
zabačenom selu, gdje imadem toliko nevinih 
mališana, koji me vole i slušaju. Ja osjećam, 
da u školi zamjenjujem njihove majke i meni 
obiteljska sreća postaje sve draža i ljepša. 

Nada 


Ii ove! a „ Obitelji “ 


flapisao Oskar Fin 


Posljednja riječ 


»Išli su zajedno, oboje mladi i lijepi. Put ih je 
ljuljao na svojemu dugom hrptu, sunce je milo- 
valo njihova lica i uplitalo im zlato u kosu.« 

»Dosta već, molim vas!« 

»To vas ne zabavlja?« 

»Ne mogu usredotočiti pažnju na ono, što či- 
tate. A vi ste već također sigurno umoran.« 

»Nemojte se opet izgovarati na mene. Vas to 
jednostavno ne zanima. I osim toga vas je strah.« 

»Strah? Mene? Od čega?« 

»Vidim ga u vašim očima svaki put, kad na- 
stojim prevesti naš razgovor sa tračnica kupa- 
lišnih naklapanja i razgovora bez značenja na 
stvari, o kojima sa mnom očevidno ne ćete da go- 
vorite.« 

»Čim me to sad opet sumnjičite?« 

»Navlaš sam izabrao današnje štivo tako, da 
mi svojim sadržajem olakša taj prijelaz. Ali iza- 
šlo je jednako, kako svaki drugi put. Prekinuli 
ste me, i da se tome ne protivim, govorili bismo 
opet o nečem, što je nama jednom i drugom sa- 
svim ravnodušno.« 

»Ali, prijatelju, ja zbilja ne znam . . .« 

»Nemojte me prekidati, molim vas, i nemojte 
tajiti! Danas me ne ćete više ušutkati, osim ako 
volite da se ovog časa rastanemo zauvijek, nego 
da mi date razjašnjenje, koje od vas ištem.« 

»Dobro, govorite dakle, predajem se. Ali una- 
prijed perem ruke, ako . . .« 

»Naravno, uvijek sam i bit ću sve kriv ja. Ka- 
ko biste mogli dopustiti, da biste vi, sirota . . .« 

»Hoćete li se sa mnom pravdati ili mi mirno 
nešto reći?« 

»Slušajte, Matilda, zašto ste prema meni tako 
prijeka, čim zajedno razgovaramo sami o sebi? 
Mislite li, da zaslužujem, da sa mnom tako po- 
stupite? Ljubim vas od djetinjstva i nijesam vas 
nikada prestao voljeti, premda nas je sudbina ra- 
stavila za toliko dugih godina. Bio sam ushićen, 
kad smo se ovdje sastali. Rekli ste, da ste opet 
slobodna i primili ste me tako prijazno, da 
se najveća nada mog života, kroz desetke godina 
zakopana sa svim razočaranjem mladosti u naj- 
skrovitijem kutu moje duše, probudila- iznova u 
život i rasla od dana do dana, tjerajući sve od- 
lučnije sablasti sumnja, koje je iz zapretanog pe- 
pela budio išibani razum pedesetgodišnjeg čo- 
vjeka, koji je već gotovo odvikao svim nadama 
i boji ih se. Odlučio sam konačno zaprositi vašu 
ruku, ako mi date zadovoljavajući odgovor na 
jedno pitanje. Vas i ne zanima, što hoću da vas 
pitam?« 

»Znam to.« 

»Slutio sam dakle dobro razlog, zašto se ukla- 
njate povjerljivom razgovoru. I vaš odgovor ne 
će biti po svoj prilici povoljan. Ali danas više ne 
ću šutjeti, moram načiniti kraj neizvjesnosti, u 
kojoj živim, po što po to. Dakle, recite mi, zašto 
ste me onda prije toliko godina odbila, ne ka- 
zavši razlog svoga odbijanja?« 


»Zar to morate znati? Ne možete se zadovoljiti 
iskrenim i odanim prijateljstvom, koje vam nu- 
dim?« 

»Ne mogu, Matildo! Što je prijateljstvo srcu, 
koje ljubi, čezne za ljubavlju? Ali zaklinjem vas, 
promislite dobro svoj odgovor. Ne slušajte sa- 
mo razum i uspomene. Pitajte svoje srce. Nije 
moguće, da se varam. Znam, da me ljubite, i da 
vam samo neke umne skrupule brane, danas kao 
nekoč, da poslušate glas svoga srca. Promislite, 
da danas ne bila posljednja riječ među nama.« 

»Kako mi mislite dokazati, da me zbilja lju- 
bite?« 

»Za Boga, valjda ne sumnjate o tom? Valjda 
nijeste poklonila vjeru onda onim podlim kle- 
vetama, da žudim samo vaše bogatstvo? Kako 
je to nisko i kukavno, i kako me to vrijeđa! Ho- 
ćete li, da vam se zakunem? Tako mi svega, što 
mi je drago, tako mi uspomene.« 

»Radije nemojte prisizati!« 

»Vi ne ćete da vjerujete ni mojoj prisezi? I to 
ste vi, koju sav život nosim u svom srcu, koja 
mi je uvijek pred očima onako, kako sam vas 
prvi put ugledao, ružičastu, svježu djevojčicu u 
dražesnoj crvenoj haljinici!« 

»Šutite, molim vas! Kako da vam vjerujem, 
kad mi već drugi put govorite takvu laž. Zar mo- 
žete sebi predstaviti, kako bih sa svojom plavom 
kosom izgledala u crvenoj haljini? Uh! Kako sam 
živa, nikad na sebi nijesam imala ništa crveno.« 


Preljubnica 

Spjevao Ante Jakšić 

Kad svanu jutro i vrh grada sunce 
rastoči noć i zgasi neba luči, 

On siđe- tad u hram, da narod, koji 
već bješe tu, o pravdi vječnoj uči. 

I dok On tako govoraše, reče 
Farizej: »Evo preljubnice, Rabi! 

A zakon piše: Kamenovat treba 
tu ženu. No, Ti reci, s njome, šta bi!« 

A Isus videć plitkost zamke hude, 
po pijesku pišuć, zemlji pogled svede, 
književnik lukav i farizej dokle 
na riječ paze, da ga tužbom slijede. 

I kad Ga opet pitahu, On reče, 
na pijesku tajni dok ležahu znaci: 

»Koji je od vas bez grijeha, neka 
prvi na ovu ženu kamen baci!« 

I narod, koji bješe jutros došo, 
da sluša onog, što uzete liječi, 
ugleda kako tužitelji redom 
odoše kradom, pognuti, bez riječi. 

hl rva tski Duhovski običa J 


»Kraljice« 


Duhovi su blagdan, uz koji 
je povezan jedan od najljepših 
narodnih običaja — »kraljice«. 
»Kraljice« su poznate na sjeve- 
roistočnom dijelu Hrvatske, da- 
kle u Slavoniji, Srijemu, a oso- 
bito je ovaj lijepi običaj poznat 
kod bačkih Hrvata Šokaca i Bu- 
njevaca. Bački Hrvati su do da- 
nas sačuvali narodne običaje 
usprkos svih nastojanja od stra- 
ne tuđinaca, koji su svim sila- 
ma i na svaki način htjeli, da im 
izbrišu svaki trag. Baš ti naši 
običaji su dokaz, da su bački Hr- 
vati, Šokci i. Bunjevci jedna čvr- 
sta i vitalna grana velikoga hr- 
vatskog stabla. 

Bački Šokci zovu običaj »kra- 
ljice«, a Bunjevci »ljelje« po pri- 
pjevu u popijevkama »ljeljo«. 
Diljem Hrvatske, gdje je taj 
običaj poznat, izvode se »kralji- 
ce« na raznoliki način. Negdje 
ga izvode djevojke obučene u 
muška odijela sa šeširima oki- 
ćenim perjem i sa sabljama u ru- 
ci, a negdje muški i ženske za- 
jedno. Kod Šokaca izvode obi- 
čaj samo djevojke male i veli- 
ke^-Sve su djevojke obučene u 
najljepše haljine, a »kraljica« 
imade još i veo kao kad ide na 
vjenčanje. 

Već mnogo prije Duhova 
odrede djevojke, koje će skupa 
»voditi kraljice« i koja će biti 
»kraljica« ili »mlada«. Najvažni- 
je su uloge »kraljica« {'»barjak- 
tari«. »Kraljica« mora biti lije- 
pa, stasita, a i dobro stojeća, da 
može sve nabaviti, jer svi ti na- 
kiti stoje skupo. »Barjaktari« 
moraju biti dvije djevojke, koje 
znadu lijepo pjevati, jer one u- 
glavnom pjevaju kraljičke pje- 
sme. U selu vlada velika užur- 
banost, jer svaka majka nastoji, 
da njena kćerka bude najljepša. 

Svaka skupina imade svoj dio 
sela, u kojemu obilazi od kuće 


do kuće. Tek kad obiđe svoje, 
imade pravo obilaziti kuće dru- 
ge skupine. No sve skupine idu 
župniku, kantoru i još nekim 
uglednijim osobama. 

Svaka se skupina sastoji obi- 
čno od devet djevojaka. Idu par 
po par, osim »kraljice«, koja ide 
sama. Prvi par su »barjaktari«, 
koji nose barjake načinjene od 
svilenih marama. Drugi par su 
»diveruše« (djeveruše), a iza njih 
ide sama »kraljica« ili »mlada«. 
Iza nje idu »dvi za mladom«, 
dakle ove nemaju posebnog ime- 
na, to su kao dvorske dame. Iza 
tih slijede »torbonoše«, dvije 
djevojke, koje nose košaru, u 
koju skupljaju darove. Obično 
ih darivaju jajima, a u zadnje 
vrijeme i novcem. Kada dođu u 
kuću, onda se »barjaktari« po- 
stave uz kućna vrata i prekriže 
barjacima vrata. Ostale stanu u 
kolo, a »mlada« u sredinu. »Kra- 
ljici« se u svakoj kući postavi 
stolica, na kojoj je lijepi mali 
ćilim, da »mlada« sjedne, a osta- 
le se uhvate u kolo i pjevaju 
zajedno s »barjaktarima«. 

U svakoj se kući pjeva druga 
pjesma, već prema tomu, da li 
u kući imade momak ili djevojka, 
ili pak jedno i drugo, a onda 
opet tko je stariji itd. Čim su 
se sve djevojke sakupile, kre- 
nu na put. Prije ulaska u kuću 
pjevaju putem pjesmu: 

»Od dvora do dvora, 
od dvora do dvora, Mile, 

(svaki se stih opetuje u svim 
pjesmama i doda se opetova- 
nom stihu pripjev »Mile«, a Bu- 
njevci dodaju »ljeljo«.) 

do careva stola, 
di car pije vino, 
a carica spava. 

Car caricu budi 
i u lice ljubi. 

Diži se, carice, 



Slika lijevo : 
BAČKE ŠOKICE 
U LIJEPOJ 
NARODNOJ 
NOŠNJI. OVAKO 
SU OPREMLJENE 
ZA IZVOĐENJE 
NARODNOG 
OBIČAJA 
.KRALJICE* 




Napisao Marin Ra diče v 

došle su kraljice. 

Otvaraj sanduke, 
pa dilji jabuke.« 

Kad su ušle u kuću i postavile 
se kako treba, onda »barjakta- 
ri« zapjevaju pjesmu, koja od- 
govara toj kući. 

Ako u kući imade jedinak, 
onda pjevaju: 

»Mi ode dođosmo 
mi ode dođosmo, Mile, 

(Opetuje se) 
i ode nam kažu, 
da ode imad'e 
jedinak u mame. 

Mi ćemo ga ženit 
Turkinjom divojkom, 
koja nosi dara, 
dara tri tovara. 

Ded zavedi kolo 

(sada » barjaktari « izmijene mje- 
sta, a druge se u kolu okreću) 
na smiljevo polje, 
da smilja beremo, 
smilja i kovilja, 
da kralja kitimo, 
kralja i kraljicu, 
bana i banicu 
i dva barjaktara, 
dajte nama dara.« 

Kad se otpjeva pjesma, do- 
maćica iznosi darove i meće ih. 
u košaru. »Kraljice« izlaze iz 
dvorišta i putem opet pjevaju 
onu pjesmu, koja se putem 
pjeva. 

U kući, u kojoj imade djevo- 
jaka, pjevaju: 

»Mi ode dođosmo 
I ode nam kažu, 
da ode imade 
jedina u mame. 

Mi ćemo ju udat 
za popova đaka, 
koji sitno piše 
po orlovom krilu 
i po sokolovom. 

Ded zavedi kolo . . .« 

(isto kao u gornjoj pjesmi .) 

U kući, u kojoj imade udovica, 
pjevaju: 

»Molji Boga, Stano, 
da kišica pade, 
pa da trava raste, 
pa da kokoš pase, 
pa da snese jaje, 
pa da nama daje. 

Kod župnika se pjeva: 

»U gospodske dvore. 

Gospodski dvori 
sindrom ograđeni, 
zlatom pozlaćeni. 

(Svršetak na strani 314.) 

RIBARSKI ČAMCI U LUCI 


IZAKAKO JE RIBA ULOVLJENA, TREBA JE BRZO PRODATI 
VELETRGOVCIMA, KOJI JE DALJE PRIPREMAJU I PRODAJU 


Napisao L. Putanec 

Sumrak pada. Malo po malo biva tamnije. Ze- 
mlja se oblači u noćnu crninu. I dok gotovo po- 
lovica ljudi spava slatkim snom, dotle se marljivi 
ribari daju na posao. U svojim lađama daju 
se oni na široko more, da prehrane sebe i druge. 
Njima je to zarada, a drugima hrana. Ima ih uza 
sve obale, u svim morima. Od Gronlanda sve do- 
lje do vrućeg ekvatora. Uz obale velikih mora, 
kao i uz našu dalmatinsku obalu i otoke. Teško 
je ribu uloviti. I kad se ulovi, treba je odmah pro- 
dati, da se pojede. Ako je ima veća količina, spre- 
ma se, da se ne pokvari. Rad oko pripremanja 
težak je i treba ga pomno obaviti, da sav posao 
ne bude uzalud, ako bi se riba pokvarila. 

Mnogo se ribe iza lova odmah spakuje u kov- 
čege s ledom, i šalje se brzo vlakovima na veća 
tržišta po svijetu. 

Manje količine ribe odmah iza lova vješaju se 
i suše. Odatle se riba po potrebi snima i peče. 
Druge se'opet konzerviraju. Prije toga se pomno 
očiste, urede i stave u limene kutijice. Prijate- 
ljima riba, izletnicima i radnicima konzervirana 
riba dobro dolazi i prija. 


KAD SU SLEĐEVI OČIŠĆENI, VJEŠAJU SE NA VJEŠALJKE 
I ODATLE PO POTREBI UZIMAJU I PEKU 


More 

Spjevao Branko Klarić 

More je vrelo ljepota u azuru dana, 

Beskrajna ravnica (ko zastava sjajna). 

More brižno čuva u srcu svog stana 
Biser života u školjkama tajna. 

More je himna zahvale veličini Uma, 

Što se u njem snažnim glasovima javi. 

Tiho more bez glasa i šuma 
Poklanja se smjerno Ljepoti i Slavi. 

More je mir oka, što u njemu roni 
U izmjeni stalnoj glasova i boja. 

More spava, igra, lomi se i zvoni 
Darujući nebu sva odličja svoja. 



Dolje: KONZERVIRANJE RIBA 


Roman „Obitelji 


CRNI DVORAC 


FRANCUSKI NAPISALA M. DE 

»A ako ja to tražim, ako ja to hoću?« upita 
Stanislav nemirno. »Budućnost mi se otvara 
puna obećanja i rado ću raditi za vas i za vaše 
tnile, koje također vrlo volim ... A je li samo 
to vaša poteškoća? Imate li dovoljno povjere- 
nja u mene, da biste mi bez straha mogli pru- 
žiti svoju ruku? . . . Bojite li se možda, što sam 
ja nevjernik i neznalica u vjerskim pitanjima? 
Ta već sam vam kazao: ja proučavam i tražim 
pravu svjetlost.« 

»Oh, znam i vjerujem!« usklikne Natalija. 
»Vi ste dobra duša, kojoj bi se mogla povje- 
riti s potpunim pouzdanjem, a uvjerena sam, 
da će vam Bog doskora pokloniti i dar svoje 
vjere. Ali ponavljam vam, ne mogu prihvatiti 
vašu plemenitu ponudu.« 

»Vi biste me dakle radije vidjeli, kako trpim 
daleko od one, koja je već toliko mjeseci ljup- 
ka slika, oko koje kruže sve moje misli, i koja 
je glavno uporište mojim sanjama u budućno- 
sti. Ne, Natalijo, ne prihvaćam odbijanje, koje 
se temelji jedino na tom razlogu.« 

Ona se nasmiješi i ganuta reče: 

»O, kako ste dobar i plemenit! . . . Ali što će 
kazati vaš stric?« 

»On će prvi odobriti moj izbor, jer pozna 
vaše odlike. Netom doznam, gdje se nalazi, po- 
vjerit ću mu svoju nakanu, te ga zamoliti, da 
vas isprosi od vaše majke! — gospođe Lan- 
dies. A vi ćete kazati: da; zar ne, gospođice Na- 
talijo?« 

»Da, ako majka ne bude imala ništa protiv 
tome,« odgovori Natalija sva uzbuđena. 

To je bio čas potpune sreće... Ali Stanislav 
se nije tu mogao dulje zadržavati: morao se 
vratiti k ostalima i ostaviti onu, koju je već u 
sebi nazivao svojom zaručnicom, ali koja to 
još nije bila u očima svijeta. 

»Sada više nego ikada želim da — što prije do- 
bijem vijesti o svome stricu,« reče Stanislav . . . 
»Kad sam spomenuo vijesti, mogu vam dati 
najnovije o siromašnoj Julijani: jutros sam bio 
kod nje, sjedjela je na kućnom pragu i bila je 
vrlo blijeda, ali nešto jača nego prije.« 

»Sirotica! A ipak ne dospijem poći do nje 
tako često, kako bih željela,« odgovori Nata- 
lija. »Inače bih se vrlo rado bavila tom djevoj- 
čicom, koja mi je vrlo mila. O, kako je velika 
bijeda u njezinoj kući! Imali smo pravo: nje- 
zina majka pije.« 

»To sam odmah pomislio. No čini se, da vrlo 
voli svoje dijete. Možda bi je baš ta njezina 
materinska nježnost mogla navesti, da se ostavi 
te svoje grozne mane, zbog koje njezino jadno 
dijete sigurno i previše trpi.« 

»Da, ali kako sam i previše vezana sa svo- 
jim poslovima, nemam vremena, da se za to 


LLY - PREVODI ZLATA L. P. 

(Nastavak) 

dovoljno pobrinem . . . Sve, što mogu, to je, 
da je katkad na kratko vrijeme posjetim.« 

»Kad budete moja životna drugarica, brinut 
ćemo se zajedno oko toga,« reče Stanislav i 
nježno se nasmiješi. 

Zatim se Nataliji nakloni i udalji — baš u 
onom času, kad je vitka pojava Mauricija Au- 
bars banula sa obližnjeg puta . . . Veselo Mau- 
ricijevo lice odjednom se smrači te s ponešto 
oporim glasom reče inžinjeru: 

»Baš sam se pitao, kamo ste nestali, gospo- 
dine Dugand!« 

»Razgovarao sam s gospođicom Landies, go- 
spodine Aubars,« odgovori hladno, ali pristoj- 
no Stanislav. 

Mauricije namršti čelo, ali ne odgovori. Smi- 
reni nastup inžinjera i njegovi kratki odgovori 
u razgovoru odbijali su ponešto zajedljiva pi- 
tanja i razmišljanja Mauricijeva. I čitavog toga 
popodneva Stanislav nije mogao naći one srda- 
čnosti i onog veselja, koje je obično nalazio u 
svome prijatelju. No mladi inžinjer nije zbog 
toga odviše razbijao glavu. U tome je času bio 
i previše sretan, pa je svaku stvar vidio u ja- 
snijem i ljepšem svijetlu. Ništa na svijetu nije 
moglo ni za časak istisnuti iz njegove svijesti 
mili Natalijin lik. 

Kao što je Stanislav postigao velike uspjehe 
u sviranju, tako ih je sada postizavao i kod 
plesa. A to je u duši Petra Van Hottem pobu- 
dilo neobičnu zavist. 

»Naš inžinjer osvaja sve gospodične,« reče 
sa smiješkom gospodin Holker barunici Van 
Hottem, koja je kraj njega sjedjela. »On je 
doista vrlo simpatičan mladić, ali i neumoran 
u poslu. Njegovim nastojanjem tvornica će do- 
skora biti u punoj djelatnosti; i uvjeren sam, 
da ćemo doskora moći konkurirati i najpozna- 
tijim tvrtkama. Zar nije tako, gospodine Au- 
bars?« nadoda okrenuvši se k Mauriciju, koji 
je iza plesa otpratio jednu gospođicu na nje- 
zino mjesto, pa se svratio k njima. 

»Priznajem, da je gospodin Dugand vrlo in- 
teligentan i naobražen,« odgovori Mauricije, ali 
nevoljko. 

»Kakvim to naglaskom govorite! Jeste li 
možda srditi?« upita Holker. 

I pronicave Amerikančeve oči lukavo su ispi- 
tivale Mauricijevo lice. 

Mladić učini neodređenu kretnju te reče: 

»Možda . . .« Zatim opazi Petra i usklikne: 
»Ah, Petre, vi ste ovdje! Čini mi se, da večeras 
niste previše plesali.« 

»Ne sviđa mi se ta glupa vježba,« odgovori 
barun oporo. 

Mauricije i Amerikanac pogledali su se ispod 
oka, jer su dobro znali, da je Petar vrlo slab 
plesač. 

Desno : 

IZ DOBA ROMANTIKE 
Foto Ufa 


Eli ' 1 ' Im I I lib ili 

je ponešto samoljuban! Kad sam ga upitao, zašto 
pravi taj izuzetak, mirno mi je odgovorio: — 
Poznavajući ideje gospođice Ravines nisam htio 
da joj dosađujem niti da ih ponizim time, što bi 
plesala s jednim podstavljenim; a mogla bi me i 
odbiti. — Naravno ja sam se tome protivio i 
pokušao sam opravdati gospođicu Šarlotu, ali 
on me je prekinuo i rekao: — Znam ja, da ona 
baš tako misli!« 

• »Ima i pravo!« upadne Petar. »Kad bi svi ra- 
dili kao ona, ne bismo vidjeli tog inžinjerčića, 
koji je došao Bog znade odakle, kako se kočo- 
peri po ovim otmjenim salonima . . .« 

»Što govorite, barune! Nije on bilo tko! 
Vlada se najotmjenije!« odvrati gospodin Hol- 
ker. »A vi dobro znate, da je otmjenost priro- 
đena vrlo malenom broju ljudi i da je uvijek 
treba cijeniti ... Ali šta je vama, gospodine 
Aubars?« upita Amerikanac Mauricija. 

Baš se u taj tren Mauricije udario rukom po 
čelu i rekao: 

»Znate li vi, da već odavna razmišljam, na 
koga me podsjeća gospodin Dugand — i napo- 
kon sam se dosjetio! On vam na neobičan na- 
čin sliči nekim slikama, koje sam vidio u dvor- 
cu Saillesa! Posve sam siguran! Sliči na neke 
članove te vojvodske obitelji.« 

Petar prasne u glasan smijeh te reče: 

»To je divno! Vi ste dakle našli neku sličnost! 
Ha, ha, ha . . . Što veliš na to, mamice?« 

Barunica je mahala lepezom pred svojim li- 
cem, koje je odjednom postalo blijedo kao lje- 
šina; ali odgovori s uobičajenim mirom: 

»To je iluzija, gospodine Aubars! Jednostav- 
na iluzija! Ja # već godinama živim između tih 
slika i nisam nikada našla tu sličnost, o kojoj 
vi govorite . . . Petre, pozovi onoga podvornika, 
koji onamo prolazi sa sladoledom: žedna sam, 
pa bih htjela nešto uzeti . . .« 

VII. OTKRIVENJA 

Naslonjen na svoj pisaći stol Stanislav je či- 
tao pismo, kojemu je pisao Petar Landies. Njih 


dvojica su se često dopisivala i to vrlo drugar- 
ski. Ponekad su u pismima raspravljali razna 
filozofska pitanja. Stanislav je katkad iznosio 
svoje sumnje u jednom ili drugom pitanju, a 
Petar mu ih je rasvjetljivao zrakama teologij- 
skih nauka. Uza svu razliku po godinama — mla- 
di budući svećenik bio je u mnogo slučajeva sa- 
vjetnik Stanislava Duganda, vrlo umiljati sa- 
vjetnik. 

Stanislav je odložio pročitano pismo i njegova 
misao prijeđe od brata na sestru, koju je on 
već smatrao za svoju zaručnicu. 

Bio je siguran, da će gospođa Landies rado 
dati svoj pristanak, pogotovu ako bude vidjela, 
da će taj brak biti sreća za njezinu kćer. No on 
se žurio, da sve to brzo prođe, pa da svima mo- 
že kazati: »Ovo je moja zaručnica!« . . . Tada bi 
se Natalija vratila u Pau, jer on ne želi, da se 
i dalje muči u sadašnjem namještenju i to uz 
onakve neprilike. A vjen- 
čanje bi uslijedilo bez za- 
tezanja. Kućica, u kojoj je 
on stanovao i koja se na- 
lazila blizu tvornice, bila 
je dovoljno velika, da bi 
primila čitavu obitelj. On 
bi za svoju Nataliju pri- 
pravio čedno i milo gni- 
jezdo te bi se zauvijek o- 
prostio od onih žalosnih 
satova samoće. 

Ali gdje da nađe staro- 
ga gospodina Duganda? 

Niti toga dana nije dobio 
nikakve vijesti! 

Stanislav pogleda kroz 
prozor. Toga je jutra ne- 
milo pljuštala kiša te je ve- 
liko dvorište tvornice bilo 
prepuno kišnih mlaka 

(Nastavit će se.) 


kada kupujete Aspirin, da 
»Bayer«-ov križ na pakovanju i ta 
Bez ovog zaštitnog zn 
nema Aspirina. 


32608 od 8. XI. 1938. 

Književnost 


Pjesme §rvalsk.i§ sveučilištaraca 


Hrvatski sveučištarci — to 
su patnici svjetskoga glasa. 
I po njima će Zagreb doći 
do slave (dr A. Trumbić). 

Pred kratko vrijeme izašla je 
knjiga »Lirika hrvatskih sveuči- 
lištaraca«. Okupljeni su tu ve- 
ćinom mlađi hrvatski studenti. 
Knjiga je ne samo značajan 
nego i vrlo utješan dokume- 
nat za svakoga, koji znade, što 
znače ti današnji hrvatski stu- 
denti. Zastupana su 23 pjesnika 
sa 137 pjesama. 

Već je g. 1934. »Omladinska 
knjižnica« izdala zbirku »Lirika 
grude«, koja je u stihovima ne- 
koliko mlađih hrvatskih pjesni- 
ka pokazala povezanost naj- 
mlađih sa zemljom, sa selom. 
Prošle su godine hrvatski sveuči- 
lištarci, okupljeni u Sveučilišnom 
Pododboru Matice Hrvatske, da- 
li prvo svoje izdanje — »Alma- 
nah hrvatskih sveučilištaraca«. 
Taj prvi zajednički istup hrvat- 
skih sveučilištaraca primljen je 
toplo i srdačno. Sada se pojavila 
i antologija »Lirika hrvat- 
skih sveučilištaraca«, 
da u času, kad se o hrvatskim 
sveučilištarcima znala čuti i ne- 
povoljna riječ, pruži dokaz so- 
lidnosti i plemenitih nastojanja 
vrijednih studenata. Ona nije 
nastala kao odraz neke mo- 
de i želje, toliko da se nešto 
dade. Iz nje govore duboko 
osjetljive pjesničke duše, na ko- 
jima se odrazuju svi momenti 
hrvatskog narodnog života. Ona 
će kao takav dokumenat trajno 
ostati i čitati se. 

U zbirci su objavljeni radovi 
pjesnika, koji još nisu izdali po- 
sebnih zbirki. Većina je pjesa- 
ma objavljena u »Luči«, »Omla- 
dini«, »Hrvatskoj Prosvjeti«, 
»Obitelji« i drugdje. Eliminiravši 
uzore, pod utjecajem kojih se 
više ili manje svi razvijaju — a 
ko ih nema? — sadržaj ove zbir- 
ke govori o nesumnjivim pje- 
sničkim talentima. 

Osim u nekim pjesmama (kao 
na pr. »Njima« od Vitkovića, 
»Gospodo, periferija zove« od 
Malčića) osjećaji su izneseni di- 
skretno, nenametljivo. Omladina, 
kojoj se prigovaralo da prema- 


lo proživljuje socijalna pitanja 
svoga naroda, baš ovom zbir- 
kom je pokazala da tako usko 
povezuje rodoljubne i socijalne 
probleme svoje okoline. Hrvat- 
ski sveučilištarci shvaćaju narod 
kao organsku cjelinu i osjeća- 
ju za sve njegove slojeve, a naj- 
više za one, koji su najpotrebni- 
ji. Žalost kum Ivana (u Ceriniće- 
voj pjesmi), što mora umrijeti, 
ostaviti zemlju, a »moga bi još 
kopat i maškinat«; tuga za mla- 
deži, koja seli (u Roccovoj pje- 
smi »Oproštaj s našom mlado- 
sti«); simpatični likovi iz naroda 
prikazani u pismima sa sela ili 
opet elegijska čežnja za selom 
povezali su u sebi duboku ljubav 
mladih pjesnika prema selu — 
prema cijelom narodu, koji pati 
najviše stoga, što znade, da bi 
mu trebalo i moglo biti bolje, 
ali . . . Ljubav prema socijalno 
potlačenim i periferiji opjevana 
je meko i s bolju. Ni te pjesme 
nisu nimalo grube, kako se če- 
sto misli, da mora biti socijalna 
pjesma. A baš iz tih socijalnih 
pjesama znade prodrijeti nova, 
vedra misao (»Gospodo, perife- 
rija zove!«). 

Štambakova »Student piše 
Villonu« gorko se doimlje i crta 
grubu bijedu studentskog ži- 
vota. U pjesmu nije unesen ele- 
menat mladosti, koja i slične 
prilike može i vedrije izraziti. 

Vutuceva pjesma »Umorni ko- 
raci« podsjeća na psalam te s ne- 
koliko drugih kao »Bol u svi- 
tanje« (M. Andrijašević), »Hva- 
la« (V. Korsky), »Zapis« (B. 
Fučić) i dr. zastupa religiozni 
dio u zbirci. Religiozni sadržaj 
stihova je odraz katoličke du- 
še, a ne samo estetski ukras. Li- 
jep broj pjesnika ove zbirke 
članovi su katoličkih akadem- 
skih društava (»Domagoj«, 
»Kongregacije Akademičara« i 
»Križarskog društva »Mahnić«), 
što pokazuje da se duhovna eli- 
ta hrvatskih akademičara oku- 
plja dobrim dijelom oko katoli- 
čkih društava. 

Ne znam, kojim je slučajem 
ušla u zbirku i Mežnarićeva 
»Žudnje i jedno nemirno veče«, 
ali ona po vrijednosti ni po sa- 


držaju nije u skladu s ostalim 
sadržajem zbirke. 

U antologiji su se javile i tri 
studentice i to: V. Korsky i M. 
Škarić dobrim refleksivnim sti- 
hovima i M. Vrkljan, koja piše 
lijepe pjesme u prozi. 

Po saradnicima zbirke zastu- 
pani su svi hrvatski krajevi, a 
uredio je i popratio vrlo dobrim 
predgovorom sveučilištarac Mar- 
ko Čović, rodom Bunjevac. 

Tako je zbirka poprimila po- 
sve studentski karakter. Uredni- 
kovo suživljavanje s problemi- 
ma samih pjesnika čini, da mu 
kod uređivanja zbirke ne izmak- 
ne štošta, što bi drugome moglo 
ostati nezapaženo. U zbirci se 
nalazi i nekoliko uspjelih pje- 
sama muslimanskog pjesnika 
Ismeta Žunića. 

Zbirka »Lirika hrvatskih sve- 
učilištaraca« je prvi pojav svoje 
vrste uopće u hrvatskoj knji- 
ževnosti. Poduzetnost Sveučili- 
šnog Pododbora Matice Hrvat- 
ske pohvalna je. S obzirom na 
to i na vrijednost same antolo- 
gije knjiga zaslužuje osobitu 
pažnju i preporuku. Izdanje je 
ukusno opremljeno i dobije se 
kod Matice Hrvatske, Matičina 
ul. 2. uz cijenu: broširano 20, 
a uvezano 30 Din. 

K. Moskatelo 

»Kraljice« 

(Svršeiah: sa sirane 310.) 

Po njima se šeće 
Gospodin plebanuš (župnik), 
pa izbira ružu, 
na oltar nosiva 
misu govoriva.« 

Na kraju svake pjesme pjeva 
se »ded zavedi kolo . . .«, kao 
što smo u prvoj pjesmi rekli. 
Osim toga svaki se stih opetuje, 
i dodaje mu se pripjev »Mile«. 

Kad su obredale sve kuće, on- 
da se vraćaju »mladinoj« kući i 
podijele darove, tako da svaka 
dobije jednaki dio. 

Uveče već cijelo znade, koje 
su najviše dobile i prema tome 
zaključuju, da su te godine one 
bile najbolje, i te se djevojke 
onda s pravom ponose i diče, 
jer su one odnijele pobjedu za 
tu godinu. 

ZA DOBRE 33 O ZVE AĆICE 


Dobar tek 

Rezanci s grisom (krupicom). Umi- 
jesi tijesto za rezance kao obično, 
nareži rezance i kuhaj ih u slanoj 
vodi. Onda ih ocijedi i polij hlad- 
nom vodom. Na masti prži u šerpi 
gris (krupicu), posoli i uspi u to sku- 
hane rezance, promiješaj te turi u 
pečenjaru, da se prepeku. 

Cvjetača sa paprikom. U vodu, u 
kojoj se kuhala cvjetača, metni 2 do 
3 pirjane rajčice i vrhnja, u koje si 
prije umiješala malo brašna, pa za- 
papri crvenom paprikom i kuhaj, da 
bude dobar umak. Kad je umak do- 
bro prokuhan, procijedi ga te u nju 
metni napola skuhanu cvjetaču i ku- 
haj je, dok ne bude potpuno skuhana. 

Varivo od graška. Očišćeni grašak 
metni kuhati u mrzlu vodu. Kad je 
kuhan, načini zapržak iz masti (ili 
(maslaca) i brašna, dodaj dosta na- 
sjeckanog zelenog peršina, uspi gra- 
šak, posoli i zasladi te još neko vri- 
jeme kuhaj. 

Odresci na zelenju. Stuci govedske 
odreske, posoli ih, napraši brašnom 
i prepeći naglo na masti. U posebnoj 
šerpi pirjaj razno zelenje pa na to 
metni odreske i pirjaj sve skupa. 
Podlijevaj vinom, dok odresci ne po- 
stanu mekani. Onda sve poslaži na 
zdjelu i polij procijeđenim umakom. 

Francuski odresci. Govedske odre- 
ske stuci, popapri i peci naglo 20 mi- 
nuta s obiju strana na masti. Zatim 
ih posoli, stavi na zdjelu, podlij uma- 
kom, ukrasi zelenim graškom, kra- 
stavcima i pirjanim lukom. Nosi brzo 
na stol. S. A. 

Kućni savjeti 


Kako se ljeti čuva svježe meso? 

Da se meso uzdrži svježim barem 2 
do 3 dana, treba uzeti široki zemlja- 



Ogias reg. pod S. brojem 1318 od 15. XII. 1938. 


ni lonac, pa se na dno lonca naspe 
odebeo sloj drvenog ugljena. Na 
ugljen se složi lanena krpa, a na kr- 
pu sloj kuhinjske soli; a istom na 
• >vu metne se meso. Sad se opet me- 
so čvrsto pokrije čistom krpom, a 
na ovu dolazi sloj ugljena. Lonac se 
pokrije poklopcem, obavije krpom, 
koja je namočena u slanoj vodi. Na- 
pokon se lonac s mesom stavi u po- 
crum ih* na drugo hladno i tamno 
mjesto. Tako spravljeno svježe meso 
može održati 2 do 3 dana. Samo 
valja paziti da meso ne dođe u dodir 
s ugljenom. 

Drugi način, da meso sačuvamo 
svježe jest, da ga zamotamo u lišće od 
salate. Salatu ćemo prije toga zamo- 
čiti u vodu, kojoj smo dodali neko- 
liko kapi limunovog soka. Ili: meso 
se posoli i metne u zemljanu posudu. 
Pokrije se čistom krpom, namoče- 
nom u jakom octu. Tako spravljeno 
meso može stajati ljeti dan-đva, a 
ne će se pokvariti. 

Povenuto povrće. Ako ga na K sata 
metnemo u mlaku, a zatim na V 2 sata 
u mrzlu vodu, onda će povenuto po- 
vrće doći k sebi. Još je bolje ako u 
vodu metnemo krišku limuna. 

Tvrda i meka voda. Svaka domaći- 
ca znade, ili je barem čula, da nije 
svaka voda jednaka za pranje rublja. 
Ona znade, da se s potočnom vodom 
ili kišnicom lakše pere rublje nego li 
s bunaricom. Sve to znadu domaćice, 
ali ne znaju uzrok tome. One ne zna- 
ju zašto je jedna tvrda, a druga me- 
ka. Kemičari to dobro znadu i vele, 
da je ona voda meka, u kojoj nema 
ništa, ili u kojoj ima sasvim malo 
rudnih sastojina. Za tvrdu vodu ve- 
le, da u njoj ima puno krečne i ma- 
gnezijske soli. Kišnica, snježnica, ro- 
sulja ili leđna voda, koja je pala iz 
zraka, čista je od rudnih sastojina; 
ona je dakle meka. Isto je tako meka 
riječna, potočna i morska voda, jer 
i u toj ima posve malo rudnih sasto- 
jina. Ali kad ta voda propane u zem- 
lju, onda ona prolazeći kroz zemlju 
rastopi i prima razne rudne soli. Po- 
novo izlazeći iz zemlje kao vrelo ili 
kao bunarica obično postane tvrdom. 
Takva je voda ugodna za piće, ali 
nije laka za pranje. 

Kako se čisti bijelo krzno? Kupi fi- 
ne alabastrove sadre, pospi ju po kr- 
znu tako, da ju uzmogneš rukom uti- 
snuti među dlačice krzna. Sad ostavi 
krzno na miru 2 — 3 sata. Zatim ga 
dobro izlupaj tankim štapićem, da 
ispane sva sadra. Kad to radiš, mo- 
raš imati ruke posve suhe, inače bi 
mogao vlažnim rukama oštetiti krzno. 

Upotreba brašna. Brašno za zapr- 
žak, za razne umake, kruh i posne 
juhe mora biti glatko, a ne oštro. Ina- 
če za kolače i drugu kuhanu tjeste- 
ninu treba upotrebiti oštro brašno, 
koje je mljeveno kao sitna krupica. 

Da se ne osuši salama. Kad se sa- 
lama i svaka druga vrsta kobasice 
odreže, lako se suši. Da se to ne do- 
godi, treba odrezano mjesto nama- 
zati mašću, ili zaviti staniolom, te 
ostaviti na hladnom mjestu. I. S. 


* 

Kuhinjski kalendar 

Svibanj 

Nedjelja 

28 

Objed: Juha od jetara. Rostbef 
s makaronima. Savijača s trešnjama. 
Večera: Salama s kruhom i čaj. 

Ponedj 

29 

Objed: Juha od graška. Jastu- 
.čići s pekmezom. 

Večera: Šunka s jajima. 

Utorak 

30 

Objed: Juha od krumpira. Faši- 
rani odresci sa špinatom. 

Večera: Cvjetača s paprikom. 

Srijeda 

31 

Objed: Juha od kiselice. Rezan- 
ci s grisom. 

Večera: Kruh s maslacem i ka- 
kao. 

Lipanj 

Četvrtak 

1 

Objed: Juha od cvjetače. Francu- 
ski odi'esci. Trešnje. 

Večera: Makaroni s rajčicama. 

Petak 

2 

Objed: Juha od celera. Droblje- 
nac s kompotom od trešanja. 
Večera: Krumpiri s jajima. 

Subota 

3 

Objed: Juha od šparge. Odresci 
na zelenju s rižom. 

Večera: Jaja s kobasom. 

* 

Nedjelja 

4 

Objed: Juha s narezanim pala- 
činkama. Govedina obložena rižom 
i zelenjem. Kolač od jagoda. 
Večera: Makaroni s mesom. 

Ponedj. 

5 

Objed: Proljetna juha. (Recept u 
prošlom broju.) Teleća jetra i špi- 
nat s vrhnjem. 

Večera: Omlet. 

Utorak 

6 

Objed: Prežgana juha. Pečeni 

mladi krumpiri sa salatom. Trešnje. 
Večera: Šparga s vrhnjem. 


DOMAĆICE! 

Čitateljice „Obitelji" posjetite novo- 
otvorenu trgovinu ženske konfek- 
cije. Gotove ukusne i modeme ha- 
ljine po Din 48*—, 56 — , 65*—. 
Bluzice po Din 24*—, 36*—, 48* — . 
Pregače po Din 10* — , 14* — , 18*—. 
Glot ogrtači (mantl) po Din 48 —, 
75*—, 98 —. Veliki izbor čarapa 
i ženskog rublja uz najniže cijene. 
Kod kupnje pozovite se na ovaj 
oglas, dobit ćete još 5% popusta. 
Dođite i uvjerite se, bit ćete ugodno 
i solidno podvorene. 

Štih 

„Kaptolski Magazin“ 

ZAGREB. Pod Zidom br. 3. (bod Tržnico) 



Ručni rad 


Pleteni kostim 


Ovaj je kostim cijeli pleten 
od modre vune, plete se jersey 
naime tako, da je s prave stra- 
ne pleteno sve pravo, a s krive 
sve krivo. Kaputić je ukrašen 
bijelim kačkanim plastronom. 
Modra pletena kravata se veže 
ispod vrata. Sa svake strane ka- 
putića smješten je po jedan ko- 
si džepić s gornje strane opka- 
čkan bijelim štapićima. Isto je 
tako i rukav na kraju ukrašen. 

Potrebno nam je 750 grama 
peteronitne modre vune i 50 
grama bijele vune. 

Pletemo sve j e r s e y: jedan 
red pravo, jedan red krivo. — 
U radnju dolaze i lančasti 
štapići, koji se. rade ovako: 
Ubodemo kačkalicu u očicu lan- 
čića ili rupu od prijašnjeg reda, 
prebacimo nit, provučemo, na- 
metnemo, provučemo kroz prvu 
očicu na kačkalici, prebacimo 
nit, provučemo kroz obadvije 
očice na kačkalici. 

SUKNJA, sprijeda ili straga. 
Počnemo odozdo. Načinimo oko 
210 očica. Pletemo ih jedamput. 
Umetnemo komadić bijelog kon- 
ca u 63 očicu od početka i 63 
od kraja. S tim nitima smo ozna- 
čili, gdje ćemo raditi oduzima- 
nja sve do svršetka suknje. 

Prvi red oduzimanja. Ova 
oduzimanja se prave u svakom 
7 redu, kako slijedi: Jedam- 
put pletemo zajedno 2 očice. 
koje su ispred bijelog konca, a 
jedamput 2 očice, koje su iza 
bijelog konca. Šest slijedećih re- 
dova radimo ravno bez oduzi- 
manja. Tako sužujemo dio a i b. 

Drugi red oduzimanja. Kad 
smo ispleli 6 redova, pletemo 7 
ovako: Pletemo do bijelog kon- 


ca, iza njega dvije očice zajed- 
no, onda pletemo obično dalje 

— tek 2 očice ispred bijelog 
konca pletemo zajedno. Tako 
sužujemo srednji dio suknje. 

Ta oduzimanja radimo izmje- 
nično, u svakom 7. redu, sve do 
73 cm visine. Onda završimo sve 
očice. 

Drugi dio suknje radimo isto 
tako. 

KAPUTIĆ. Prednji desni dio. 

— Počnemo odozdo. Načinimo 
66 očica od modre vune. Sa 
strane, koja dođe pod ruku, 
pravimo oduzimanja svakih 8 
redova do 13 cm visine. S dru- 
gog kraja radimo posve ravno. 
Prvu rupicu napravimo 10 cm 
odozdo tako: Tri prve očice ple- 
temo, 5 očica završimo. U sli- 
jedećem redu napravimo tih 5 
očica iznova. Drugu rupicu na- 
pravimo 5 cm iznad one prve. 
Dalje radimo ravno, sve dok ne- 
mamo 18 cm. S drugog kraja, 
koji dođe ispod ruke, kad smo 
ispleli 13 cm u svemu, počnemo 
u svakom 5 redu dodavati po 1 
očicu (vidi shemu). 

Izrez oko vrata. Kad imamo 
18 cm u svemu, oko 3 cm iznad 
gornje rupice počnemo oduzi- 
manja. U svakom 6. redu plete- 
mo prve dvije očice zajedno. 
Tako sve do ramenica. 

Izrez oko ruke. Izrez ćemo za- 
početi 19 cm iznad pojasa, t. j. 
32 cm od početka. U svakom 2. 
redu oduzimamo redom: 6 oči- 
ca, 4 očice, 3 očice, 3 očice, 2 
očice, 2 očice, četiri puta po 1 
očicu. Dalje ravno, tako da cijeli 
izrez za ruku bude 20 cm visok 
(vidi shemu). Očice, koje osta- 
ju, završimo u 5 puta. 


Prednja lijeva strana. Plete- 
mo isto kao i desnu stranu, ali 
vis-a-vis i bez rupica. 

LEĐA. Načinimo 123 očice. Sa 
svake strane u svakom 8 redu 
oduzimamo po 1 očicu. Tako sve, 
dok nemamo 13 cm u svemu. 
Dalje opet u svakom 6 redu do- 
dajemo po 1 očicu. Kad imamo 
u svemu 32 cm, počet ćemo ra- 
diti izrez za rukav. Sa svake stra- 
ne oduzimamo u svakom dru- 
gom redu: 4 očice, 3 očice, 2 
očice, 2 očice, četiri puta po 1 
očicu. Preostale očice pletemo 
ravno, dok ne bude cijeli izrez 
18 cm dugačak (vidi shemu). Sa 
svake strane ćemo za narame- 
nice oduzeti u tri puta očice ta- 
ko, da su naramenice 10 cm ši- 
roke. Očice, koje su nam osta- 
le, završimo ujedamput. 

Desni džep. Načinimo 24 očice 
od modre vune. Radimo 10 re- 
dova jersev, s desne strane do- 
dajemo po 1 očicu u svakom 
drugom redu, a s lijeve strane 
oduzimamo po 1 očicu u svakom 
drugom redu. Na vrhu načini- 
mo jedan red lančastih štapića 
od bijele vune. — Načinimo još 
jedan takav džep, ali vis-a-vis ■ 
prvome. 

Reveri i desni plastron. Zapo- 
čnemo odozgo. Radimo s bije- 
lom vunom. Načinimo 12 cm du- 
gačak lančić. Radimo lančaste 
štapiće. S jednog kraja radimo 
ravno kroz 38 cm. Prvu rupicu 
načinimo 10 cm od početka rad- 
nje. — Za rupicu radimo 2 oči- 
ce u zrak, preskočimo 2 rupice 
prošlog reda. Iza prve rupice 
radimo na svaka 2 y 2 cm još 9 
rupica. — S druge strane oduži- 



KAHERII ZA DUHOVE! 

samo kod najveće foto-trgovine 

CjRIESBAC H I KJVAITS 

Zagreb, Jnrišićeva ulica 1 
Fotografski pribor u najvećem izboru. — Papiri-ploče-filmovi vodećih maraka 
PREKO DUHOVSKIH BLAGDANA 
DAJEMO IZVANREDAN POPUST OD 10% 

Zatražite bogato ilustrovani foto-cjenik 1939. godine 

mamo po 1 štapić tako često, 
kako to zahtijeva izrez prednjeg 
dijela kaputića. — S onog kra- 
ja, s kojega je ravan plastron, 
mora biti dugačak 38 cm (vidi 
shemu). — Drugi dio plastrona 
načinimo jednako kao prvi, sa- 
mo bez rupica. 

RUKAVI. Započnemo odozdo 
Načinimo 54 očice modrom vu- 
nom. Radimo jersey 46 cm du- 
ljine. U svakom 8. redu dodaje- 
mo po 1 očicu sa svakog kraja. 
Sada oduzimamo sa svake stra- 
ne: 5 očica, 3 očice, 2 očice, on- 
da 1 očicu, ravnamo se po kro- 
ju, dok nemamo u svemu 64 
cm duljine. Onda sve očice zavr- 
šimo. 

KRAVATA. Načinimo 6 očica 
od modre vune i radimo 86 cm 
dugačku vrpcu, onda završimo 
očice. 

UKRAS NA DESNOM RUKA- 
VU. Na dnu rukava i s lijeve 
strane 7 cm daleko od ruba na- 



pravimo 2 reda lanča- 
stih štapića od bijele 
vune. U svakom redu 
dodamo po 1 štapić 
na mjestu, gdje za- 
kreće od ruba ruka- 
va prema unutra. Isto 
načinimo i na drugom 
rukavu. 


Devet malih gumbi- 
ća opkačkamo bije- 
lom vunom. 


Suknju sašijemo s 
obje strane, ali s jed- 
ne ostavimo gore 15 
cm, što zakapčamo, 
da lakše poslije obla- 
čimo. 

Bluzu sašijemo, gdje 
je potrebno. Krava- 
tu prišijemo ostraga, 
plastron točno smjestimo i pri- 
šijemo. Rubove suknje i kapu- 


*£ji, c. iCuOr 


tića opkačkamo modrom vunom. 

Z. L. P. 



vnu, 


f oma. 




Prema istoimenom romanu Mark Twaina 


Slike i tekst od M. Fučića 



67. »Ali, gle, kako su im sablje 
krasne! Huck, znaš li što! Uzmimo 
svaki po jednu!« »Odlična misao! 
Ponesimo i ovaj kovčežić, Tome. To 
njima i onako ne će više trebati.« 

68. »Tko zna, od čega su umrli ti 
jadni ljudi. Možda od koje pošasti, 
možda od gladi? . . .« 


»Nemoguće, jer bi ih u tom slu- 
čaju proždrle pustinjske zvijeri.« 
»Čudno je to i tajanstveno. Otiđimo 
odavde, Tome!« 

69. »Dečki, ja mislim, da bismo ove 
stvari morali vratiti njihovim mr- 
tvim vlasnicima.« »Ali, nikako!! U 
pustinji ima više razbojnika nego 


buha na psu iz Tunguzije, i ti bi 
razbojnici mogli vrlo lako ukrasti 
ovo blago. Mi bismo ih dakle uveli 
u napast. Bilo bi najbolje da smo sve 
uzeli, jer tada razbojnici ne bi uopće 
bili u mogućnosti da sagriješe protiv 
7. Zapovijedi.« Ali sada je nastalo no- 
vo pitanje: nije bilo vode. 



70. »Uh, uh. Crkneš od žeđi. Vode 
ne budeš u bačva ni kapac kapčice.« 
»E, onda nema druge, nego moramo 
gledati na sve strane, dok ne opazi- 
mo kakvu oazu ili jezero.« 



71. »Jezero!« »Voda! i Hura! Spa- 
šeni smo!« »Hip, balona, brzo balo- 
na, požuriš do jezera!« 

72. »Uh, to bilo prikazanje!« vrisne 
Jim. Jezero je na zagonetan način 



iščezlo. »Dečki, to uopće nije bilo 
jezero, nego fata morgana. To je 
slika, varka, koja nastaje u užare- 
nom zraku.« 

(Nastavit će se.) 

NEZGODNO. Mala Nadica u 
svojoj obijesti razbila vazu i sa- 
da treba da bude kažnjena. Na 
njezin užas otvore se u tom času 
vrata i njezin drug u igri, su- 
sjedov Željko, poviri unutra. 
Nada zaviče na njega: 

»Što si baš sada došao? Zar 
ne vidiš, da imam posla?« 

PRALJA U GORI. »Ah! Pre- 
krasnog li vremena i mjesta za 
sušenje rublja...« 

POSLOVNA TAJNA. Vatro- 
gasac: »A kako je nastao po- 
žar u vašoj tvornici, gospodine 
ravnatelju?« 

Ravnatelj: »To vam na 
žalost ne mogu kazati.« 

Vatrogasac: »Aha ... ra- 
zumijem! Poslovna tajna!« 

SAMO TOČNO. Ona: »Ideš? 
A kad ćeš opet kući doći?« 

O n: »Čim mi se prohtije!« 

Ona: »Dobro. Ali nikako ne 
kasnije!« 

DOVITLJIV KAVANAR. (Sa- 
držaj plakata) »Ne prigovaraj 
kavi! Pomisli na to, da ćeš jed- 
noga dana i ti postati slab i 
star!« 

TREBA VREMENA. A: »A na 
onih sto dinara, što sam ti ih 
pozajmio, zar si već zaboravio?« 

B: »Još nisam. Moraš mi pu- 
stiti vremena za to!« 


SLUČAJNO. »Molim, to je va- 
gon za nepušače.« 

»Ja sam nepušač.« 

»Zašto onda pušite?« 

»Tako, slučajno.« 

TAKTIKA. M i 1 i ć: »Šta ti je? 
Šta si se tako uzvrpoljio, dragi 
prijatelju?« 

V i 1 i ć: »Ah, dođi, pređimo 
na drugu stranu ulice. Eno ide 
moj kućni liječnik. Ne bih htio 
da me primijeti, jer bi se veoma 
ražalostio, pošto nisam već go- 
dinu dana bio kod njega.« 

NIJE RAZUMIO. U kazalištu 
sjede dvije dame i ne pazeći na 
dogođaje na pozornici među- 
sobno se razgovaraju na sav 
glas. Neki gospodin će oštro: 

»Oprostite, moje dame, ali ja 
ne razumijem ni riječi!« 

»Nije ni važno da razumije- 
te,« uvrijeđeno će starija dama, 
»mi i tako razgovaramo o pri- 
vatnim poslovima.« 

SLATKE RIJEČI. »Je li zbilja 
istina, da sam ja prvi muškarac, 
u koga si se zaljubila?« 

»Da, zlato moje. Ti si prvi i 
najelegantniji.« 

JEDNA ŠKOTSKA. Ulazi Škot 
u jedan američki brzojavni ured 
i upita, koliko stoji brzojav. Na- 
kon što mu je činovnik razja- 
snio, koliko mora za svaku ri- 
ječ platiti, nadoda, da je ime 



Najveća katolička tvrtka glazbala u državi 

besplatno. Škot se malo zamisli, 
a onda izvali: 

»Smijat ćete se, gospodine, ja 
sam Indijanac, a zovem se »Do- 
lazim - tek - sutra - u - jutro.« 

STARI LISAC. Ona: »Ako te 
dakle odbijem i ne postanem 
tvojom ženom, hoćeš li se ubiti?« 

O n: »Da, draga moja. Ja uvi- 
jek tako postupam.« 

IZVRSNO. »No, kako si pro- 
šao na ispitu?« 

»Izvrsno! Na sveopći zahtjev 
morat ću ga čak i ponoviti.« 

PREPOZNAO GA. »Gospon 
šef, gospon šef, hote brzo na te- 
lefon. Jen vaš prijatelj vas zo- 
ve.« 

»A otkuda ti znaš, da je to moj 
prijatelj?« 

»Joj na, dragi gosponček, pa 
kak ne bi znal, kad je tak ja- 
sno rekel: Je si li ti to stari ma- 
garče?! . . .« 

LJUBOMORA. D r a g e c : . 
»Tata, ako mi daš dinar, reći ću 
ti, šta je ovaj gospodin rekao 
prije podne mamici.« 

Otac (uzrujano): »Na, evo 
ti dinar. Što je rekao?« 

Tatek: »Rekao je: Imate li 
ponošena odijela, milostiva?« 


Dobrijan u brijačnici 



Usred pustih briga 
i teškoga rada 
narasla je čiki 
Dobrijanu brada. 


Veseli se brica 
dičnomu junaku, 
sapunom ga maže 
i skida mu dlaku. 


Pa mu zatim reže 
na glavi tri dlake, 
da mu ravno stoje 
i budu jednake. 


A1 istom na koncu 
nasta prava strka: 
zapali se vršak 
junačkoga brka! 

